Ommaviy-madaniy va konsert-tomosha tadbirlarining yillik kalendar rejalarini shakllantirish va tasdiqlash tartibi toʻgʻrisidagi nizomni tasdiqlash haqida
(resolution, 2022-04-05)

Oʻzbekiston Respublikasi Prezidentining “Oʻzbekiston Respublikasida madaniyat va sanʼat sohasini yanada rivojlantirish chora-tadbirlari toʻgʻrisida” 2020-yil 26-maydagi PF-6000-son Farmoniga muvofiq ommaviy-madaniy va konsert-tomosha tadbirlarining kalendar rejalari asosida oʻtkazilishini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat vazirligi tomonidan ishlab chiqilgan quyidagilarni nazarda tutuvchi Ommaviy-madaniy va konsert-tomosha tadbirlarining yillik kalendar rejalarini shakllantirish va tasdiqlash tartibi toʻgʻrisidagi nizom ilovaga muvofiq tasdiqlansin: ommaviy-madaniy va konsert-tomosha tadbirlarini (keyingi oʻrinlarda — tadbirlar) tashkil etish va oʻtkazish hamda ularda qatnashishning yaxlit tizimini shakllantirish; ommaviy-madaniy va konsert-tomosha tadbirlarining yillik kalendar rejalarini (keyingi oʻrinlarda — kalendar rejalar) shakllantirish va tasdiqlash; kalendar rejalarda nazarda tutilgan tadbirlarni moliyalashtirish. 2. Belgilab qoʻyilsinki: kalendar reja tegishlicha Vazirlar Mahkamasi, Qoraqalpogʻiston Respublikasi Vazirlar Kengashi, viloyatlar, Toshkent shahar, tumanlar va shaharlar hokimliklarining qarorlari bilan tasdiqlanadi; konsert-tomosha faoliyatini amalga oshiruvchi shaxslar tomonidan davlat organlari va tashkilotlarining buyurtmalariga asosan barcha xizmatlar yozma shaklda tuziladigan shartnoma asosida haq toʻlash evaziga koʻrsatiladi, konsert-tomosha faoliyatini amalga oshiruvchi davlat muassasalari xodimlari bilan tuzilgan mehnat shartnomalaridan kelib chiqadigan majburiyatlar bundan mustasno; kalendar rejalarda nazarda tutilgan tadbirlar ushbu maqsadlarga ajratilgan mablagʻlar doirasida Oʻzbekiston Respublikasi respublika budjeti va Qoraqalpogʻiston Respublikasi budjeti, viloyatlar, Toshkent shahar, tumanlar va shaharlar mahalliy budjetlari mablagʻlari hisobidan, buyurtmachi mablagʻlari, shuningdek, qonunchilik hujjatlarida taqiqlanmagan boshqa manbalar hisobidan moliyalashtiriladi. 3. Oʻzbekiston Respublikasi Madaniyat vazirligi: 2021-yildan boshlab kalendar rejalarda nazarda tutiladigan tadbirlarining roʻyxati hamda ularni oʻtkazish bilan bogʻliq yillik xarajatlar smetasini, asoslangan hisob-kitoblarni va boshqa moliyaviy materiallarni Moliya vazirligiga taqdim etib borsin; manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev va Oʻzbekiston Respublikasi madaniyat vaziri O.A. Nazarbekov zimmasiga yuklansin. 1. Ushbu Nizom Oʻzbekiston Respublikasi hududida xalqaro va respublika miqyosidagi, shuningdek, Oʻzbekiston Respublikasi tomonidan xorijiy davlatlarda ommaviy-madaniy va konsert-tomosha tadbirlarini (keyingi oʻrinlarda — tadbirlar) tashkil etish va oʻtkazish boʻyicha yillik kalendar rejalarni (keyingi oʻrinlarda — kalendar rejalar) shakllantirish hamda tasdiqlash tartibini belgilaydi. 2. Quyidagilar kalendar rejalarni shakllantirishning asosiy vazifalari hisoblanadi: tadbirlarni tashkil etish va oʻtkazish hamda ularda qatnashishning yaxlit tizimini shakllantirish; tadbirlarni tashkil etish va oʻtkazishga yoʻnaltiriladigan budjet mablagʻlaridan maqsadli hamda samarali foydalanish; tadbirlarni tashkil etish va oʻtkazish boʻyicha aniq maʼlumotlarni ommaviy axborot vositalari hamda keng jamoatchilik tomonidan barvaqt olish imkoniyatini yaratish; tadbirlarga jalb etiladigan ijrochilar tomonidan davlat organlari va tashkilotlarining buyurtmalariga asosan barcha xizmatlar yozma shaklda tuziladigan shartnoma asosida haq toʻlash evaziga koʻrsatilishini joriy qilish. 3. Ushbu Nizomda quyidagi asosiy tushunchalardan foydalaniladi: buyurtmachi — tadbirni oʻtkazish istagini bildirgan manfaatdor davlat organlari va tashkilotlari; ijrochi — tadbirning tashkiliy, badiiy, rasmiy qismlarini shartnoma asosida amalga oshiruvchi yuridik yoki jismoniy shaxs; ommaviy-madaniy va konsert-tomosha tadbirlari (tadbirlar) — anʼanaviy tarzda oʻtkazilib kelinayotgan umumxalq bayramlari, davlat tadbirlarining badiiy qismlari, kasb bayramlari, atoqli namoyondalarning yubiley sanalari, ommaviy sport va boshqa xalqaro tadbirlarning tantanali ochilish va yopilish marosimlari, festivallar, koʻrik-tanlovlar, konsertlar, xalq sayillari va boshqa tadbirlar. 4. Kalendar rejalar ushbu Nizomga 1-ilovadagi namunaviy jadvalga muvofiq shakllantiriladi. 5. Tadbirlar Oʻzbekiston Respublikasi Madaniyat vazirligi hamda Qoraqalpogʻiston Respublikasi Madaniyat vazirligi, viloyatlar va Toshkent shahar madaniyat boshqarmalari (keyingi oʻrinlarda — Madaniyat vazirligi va uning hududiy boʻlinmalari) bilan kelishilgan holda, mazkur Nizom talablari asosida oʻtkaziladi. 6. Kalendar rejalar Madaniyat vazirligi va uning hududiy boʻlinmalari tomonidan buyurtmachi takliflari asosida respublika, Qoraqalpogʻiston Respublikasi, viloyatlar, Toshkent shahri hamda tuman va shaharlar miqyosida ishlab chiqiladi. 7. Tadbirlar yuzasidan takliflar tegishliligi boʻyicha respublika miqyosidagi davlat organlari va tashkilotlari (buyurtmachi) tomonidan Madaniyat vazirligiga, hududiy davlat organlari va tashkilotlari (buyurtmachi) tomonidan Madaniyat vazirligining hududiy boʻlinmalariga quyidagi hujjatlar bilan birgalikda taqdim etiladi: tadbirlarni tashkil etish va oʻtkazish boʻyicha asoslovchi hujjatlar; tadbir konsepsiyasi; tadbirning buyurtmachi tomonidan tasdiqlangan moliyalashtirish manbalari va xarajatlar smetasi loyihalari. Takliflar Madaniyat vazirligi va uning hududiy boʻlinmalari tomonidan mazkur Nizom talablariga toʻliq rioya qilgan holda taqdim etilgan taqdirda qabul qilinadi. 8. Kalendar rejalar quyidagilarga boʻlinadi: respublika kalendar rejasi — respublika miqyosidagi davlat organlari va boshqa tashkilotlar (buyurtmachilar)ning taklifi boʻyicha Madaniyat vazirligi tomonidan shakllantiriladi va Vazirlar Mahkamasi farmoyishi bilan tasdiqlanadi; hududiy kalendar reja — hududiy davlat organlari va tashkilotlari (buyurtmachilar)ning taklifi boʻyicha Madaniyat vazirligining hududiy boʻlinmalari tomonidan shakllantiriladi hamda tegishli mahalliy ijro etuvchi hokimiyat organlarining qarori bilan tasdiqlanadi. 9. Kalendar rejalarga umumxalq bayramlari, davlat tadbirlarining badiiy qismlari, kasb bayramlari, atoqli namoyondalarning yubiley sanalari, ommaviy sport va boshqa xalqaro tadbirlarning tantanali ochilish va yopilish marosimlari, festivallar, koʻrik-tanlovlar, konsertlar, xalq sayillari va boshqa tadbirlar kiritiladi. 10. Kalendar rejalar ushbu Nizomga 2-ilovadagi sxemaga muvofiq har yili quyidagi tartibda va muddatlarda shakllantiriladi va tasdiqlanadi: buyurtmachi tomonidan kalendar rejalarga kiritiladigan tadbirlar roʻyxatini shakllantirish — mart oyi davomida; buyurtmachi tomonidan kalendar rejalarga kiritiladigan tadbirlar roʻyxatini tegishliligi boʻyicha Madaniyat vazirligi yoki uning hududiy boʻlinmalariga taqdim etish — aprel oyi davomida; Madaniyat vazirligi va uning hududiy boʻlinmalari tomonidan kalendar rejalarga kiritiladigan tadbirlar roʻyxatini umumlashtirish — aprel oyi davomida; Madaniyat vazirligi va uning hududiy boʻlinmalari tomonidan kalendar rejalarga kiritiladigan tadbirlar roʻyxatini belgilangan tartibda Vazirlar Mahkamasi yoki mahalliy ijro etuvchi hokimiyat organlariga tasdiqlash uchun kiritish — har yili iyun oyiga qadar; Vazirlar Mahkamasi va mahalliy ijro etuvchi hokimiyat organlari tomonidan belgilangan tartibda kalendar rejalarni koʻrib chiqish va tasdiqlash — oktyabr oyi davomida. 11. Tasdiqlangan kalendar rejalar Madaniyat vazirligi hamda mahalliy ijro etuvchi hokimiyat organlarining rasmiy veb-saytlari va boshqa ommaviy axborot vositalari orqali eʼlon qilinadi. 12. Oʻzbekiston Respublikasi Prezidenti, Vazirlar Mahkamasi, mahalliy ijro etuvchi hokimiyat organlarining kalendar rejalarga kiritilmagan tadbirlarni oʻtkazishni nazarda tutuvchi qarorlarida ushbu tadbirlarni tashkil etish boʻyicha koʻrsatiladigan xizmatlar boʻyicha buyurtmachilar hamda ularni moliyalashtirish manbalari belgilanadi. 13. Respublika kalendar rejasi hamda hududiy kalendar rejalarda nazarda tutilgan tadbirlar: Oʻzbekiston Respublikasi respublika va mahalliy budjet mablagʻlari; buyurtmachi mablagʻlari; jismoniy va yuridik shaxslarning homiylik xayriyalari; qonunchilik hujjatlari bilan taqiqlanmagan boshqa manbalar hisobidan moliyalashtiriladi. 14. Kalendar rejalarning yillik smetalariga tadbirlar oʻtkaziladigan vaqtdagi xizmatlar qiymatining oʻzgarishi inobatga olingan holda, oʻzgartirish va qoʻshimchalar kiritilishi mumkin. 15. Ijrochilar tomonidan davlat organlari va tashkilotlarining buyurtmalariga asosan barcha xizmatlar yozma shaklda tuziladigan shartnoma asosida haq toʻlash evaziga koʻrsatiladi, konsert-tomosha faoliyatini amalga oshiruvchi davlat muassasalari xodimlari bilan tuzilgan mehnat shartnomalaridan kelib chiqadigan majburiyatlar bundan mustasno. 16. Kalendar rejalarga quyidagi hollarda oʻzgartirish va qoʻshimchalar kiritilishi mumkin: tadbirlarni oʻtkazish muddatlari va (yoki) joylari oʻzgarganda; kalendar rejalarga qoʻshimcha tadbir kiritish zarurati yuzaga kelganda; tadbirlarning badiiy qismiga oʻzgartirish va qoʻshimchalar kiritilganda; tadbir qatnashchilarining tarkibi yoki soni oʻzgarganda; buyurtmachining moliyaviy imkoniyati va shartlari oʻzgarganda; tadbirlar uchun nazarda tutilgan mablagʻlar yetishmaganda. Madaniyat vazirligi va uning hududiy boʻlinmalari tomonidan tegishlicha Vazirlar Mahkamasi yoki mahalliy ijro etuvchi hokimiyat organlari bilan kelishilgan holda, kalendar rejalarga oʻzgartirish va qoʻshimchalar kiritilishi mumkin. Bunda tadbir uchun zarur boʻladigan qoʻshimcha xarajatlar buyurtmachi mablagʻlari hisobidan amalga oshiriladi. 17. Mazkur Nizom talablariga rioya etish Madaniyat vazirligi tomonidan nazorat qilinadi. 18. Ushbu Nizom talablarini buzgan shaxslar qonunchilik hujjatlariga muvofiq javobgar boʻladi. Namuna 20___ yilda _________________________da oʻtkaziladigan ommaviy-madaniy va konsert-tomosha tadbirlarining (hudud nomi) YILLIK KALENDAR REJASI* T/r Tadbir nomi Tadbir oʻtkazish uchun asos (hujjat raqami va sanasi) Tadbir oʻtkaziladigan joy, sana va vaqti Tadbir buyurtmachisi Tadbir ijrochisi Tadbirni moliyalashtirish manbasi Talab etiladigan mablagʻ miqdori (soʻm) Tadbir ijrochisining tadbirdagi vazifalari 1. Kasb bayrami Bosh boshqarmaning faollar zali 202__ yil 21-mart soat: 10.00 Toshkent shahar Sogʻliqni saqlash bosh boshqarmasi Oʻzbekiston davlat filarmoniyasi Davlat budjeti, buyurtmachining budjetdan tashqari mablagʻlari 200 mln Tashkiliy qism,Badiiy qism, Rasmiy qism ... ... ... ... ... ... ... ... Bosqichlar Subyektlar Amalga oshiriladigan ishlar Muddatlar I bosqich Ommaviy-madaniy va konsert-tomosha tadbirini oʻtkazish istagini bildirgan yuridik shaxs (buyurtmachi) Kalendar rejaga kiritiladigan tadbirlar roʻyxatini shakllantirish har yili mart oyida II bosqich Ommaviy-madaniy va konsert-tomosha tadbirini oʻtkazish istagini bildirgan yuridik shaxs (buyurtmachi) Kalendar rejaga kiritiladigan tadbirlar roʻyxatini tegishliligi boʻyicha Madaniyat vazirligi yoki uning hududiy boʻlinmalariga taqdim etish har yili aprel oyida III bosqich Madaniyat vazirligi va uning hududiy boʻlinmalari Kalendar rejaga kiritiladigan tadbirlar roʻyxatini umumlashtirish har yili may oyida IV bosqich Madaniyat vazirligi va uning hududiy boʻlinmalari Kalendar rejaga kiritiladigan tadbirlar roʻyxatini belgilangan tartibda Vazirlar Mahkamasi yoki mahalliy ijro etuvchi hokimiyat organlariga tasdiqlash uchun kiritish har yili iyun oyida V bosqich Vazirlar Mahkamasi va mahalliy ijro etuvchi hokimiyat organlari Belgilangan tartibda kalendar rejalarni koʻrib chiqish va tasdiqlash har yili oktyabr oyida VI bosqich Madaniyat vazirligi va uning hududiy boʻlinmalari Tegishliligi boʻyicha Vazirlar Mahkamasi yoki mahalliy ijro etuvchi hokimiyat organlari bilan kelishilgan holda kalendar rejaga oʻzgartirish va qoʻshimchalar kiritish zaruratga koʻra